जड़ता त्यागें चैतन्य बनें / आलेख / दीपक आचार्य जड़ता त्यागें चैतन्य बनें / आलेख / दीपक आचार्य - रचनाकार
जड़ता त्यागें चैतन्य बनें / आलेख / दीपक आचार्य
सबका अपना-अपना मोह होता है, अपनी-अपनी आसक्ति। जो मन-बुद्धि और परंपरा में बना रहता है उसी प्रकार का स्वभाव इंसान पाल लिया करता है। इस स्वभाव के कई स्वरूप हैं।
दुनिया भर में सभी प्रकार के लोग हैं लेकिन इन्हें दो श्रेणियों में विभक्त किया जा सकता है। एक जड़त्व के प्रति मोहांध हैं और दूसरे चेतन तत्व के प्रति समर्पित।
जड़त्व वाले लोग जड़ संरचनाओं, जड़त्व प्राप्त मिश्रण और जड़ तत्वों के प्रति विशेष लगाव रखते हैं। इन लोगों के लिए जड़ ही सब कुछ होता है और जिन्दगी भर जड़ता के प्रति मोहान्ध होते हुए जड़ कर्मों, जड़ तत्वों और जड़ता भरे विचारों से भरे-पूरे रहा करते हैं।
इन लोगों की पूरी जिन्दगी जड़ता और इसका प्रतिनिधित्व करने वाले लोगों, तत्वों और योजकों के इर्द-गिर्द घिरी रहा करती है। जड़ता से जुड़े हुए सारे कर्मों में ये दिन-रात जुटे रहते हैं।
इन लोगोें को लगता है कि परमात्मा ने इन्हें जड़त्व से संबंधित कायोर्ं के लिए ही बनाया हुआ है। जैसी इनकी जड़ता के प्रति दिलचस्पी होती है वैसी ही इनकी बुद्धि भी जड़ हुआ करती है।
इन जड़त्व प्राप्त लोगों की गतिविधियां स्थूल रूप में भले ही चित्ताकर्षक ढाँचे खड़े कर लें, र्ईंट-पत्थरों और आरसीसी के महान आलीशान महल खड़े कर लें, कमाई के स्थायी साधनों के रूप में दुकानों के बाजार लगा दें, धर्म से लेकर हर कर्म तक के लिए ढांचों में अरबों रुपए पानी की तरह बहा दें, बावजूद इसके संसार में इनका कर्म स्थूलता और स्थान विशेष से ऊपर नहीं उठ पाता है और जिन्दगी भर ढांचों और संरचनाओं, स्थान विशेष के मोह और जड़त्व की कैद से बाहर नहीं निकल पाते हैं।
जड़तापसंद इन्हीं लोगों के कारण से समाज का बहुत सारा पैसा, श्रम और समय ऎसे कामोें में जाया होता है जिसका जगत के लिए कोई उपयोग नहीं हो पाता सिवाय चन्द धंधेबाज और जड़ लोगों की महत्वाकांक्षाओं की पूर्ति के।
आज सभी स्थानों पर जड़ता भरे कर्म सराहे जा रहे हैं, लोगों के आकर्षण का केन्द्र बन रहे हैं। चकाचौंध और फैशन को जीवन का निर्णायक मानने वाले लोगों की बहुत बड़ी जमात इन्हीं कामों की ओर चक्कर काट रही है, इसी तरह के कामों में लगी हुई है।
सामाजिक जड़ता और राष्ट्रीय प्रवाह के थमते रहने का यह भी एक बहुत बड़ा कारण है जिसकी वजह से हम सभी को निराशा होती रहती है।
आज जड़ता से ऊपर उठने की आवश्यकता है। ऎसे काम करने की जरूरत है जो जीवन और जगत के लिए काम आ सकें। हमारी आने वाली पीढ़ियों को चैतन्य रखते हुए उनकी जड़ता को हमेशा के लिए समाप्त करने की आवश्यकता है।
मानवीय संसाधन के वजूद को स्वीकारने तथा इसका भरपूर उपयोग समाज और देश हित में करने के लिए बहुत कुछ किया जा सकता है यदि हम जड़ता के मोह को त्यागें और चेतन तत्व को आत्मसात करें।
आज जड़ और चेतन कर्मों के बीच भेद को समझने, अपने आपको जागृत करने की आवश्यकता है। इंसान को इंसान बनाते हुए उसे सर्वगुण एवं सभी प्रकार की शक्तियों से सम्पन्न करते हुए उसे विकास के अवसर देने, समाज और देश के लिए उपयोगी बनाने की जरूरत है।
इसके लिए हमें जड़ता के अंधकार से बाहर निकलना होगा और चैतन्य प्रकाश की रोशनी का आवाहन करने का सामथ्र्य विकसित करना होगा। जड़ता को तिलांजलि देने का वक्त आ गया है।
रोशनी के जाने कितने सूरज हमेें तलाशते हुए हमारे करीब आना चाहते हैं और हम हैं कि संकीर्ण स्वार्थों में डूबे हुए चिमगादड़ों और उल्लूओं की तरह अंधकार को अपना संगी साथी मानकर उजालों से सायास दूरी बनाए रखना चाहते हैं। तैयारी कर लें उत्तरायण का आगाज अब बस होने ही वाला है।
0 टिप्पणी "जड़ता त्यागें चैतन्य बनें / आलेख / दीपक आचार्य"
व्यंग्य (1835)
समीक्षा (622)